Građani Zrenjanina, koji se protive postavljanju splavova na gradsko jezero, sprečili su danas dalje donošenje barži za splavove. Pored zrenjaninskog jezera u centru grada jutros su dopremljena prva dva pontona za ugostiteljski splav, koji je vlasnik Nikola Novaković nameravao da postavi uprkos žestokom protivljenju građana.

Okupljanje građana kod prvih peistiglih delova splava

Pontoni su istovareni na travnatoj površini uz teniske terene kluba „Galeb“, a na tom mestu odmah se okupilo nekoliko desetina građana, koji su uspeli da spreče postavljanje splavova na toj lokaciji.

Spor potencijalnih investitora i gradske uprave, sa jedne strane, i građana nezadovoljnih ovom odlukom, traju već mesecima.

- Nećemo se pomiriti sa ovakvim potezima svršenog čina. Poznato je da u naselju „Mala Amerika“ postoji i radna grupa koja se suprotstavlja nameri pojedinaca da se na ovom mestu postave ugostiteljski splavovi, a podneli smo i krivičnu prijavu protiv odgovornih. Pošto neko hoće da nas stavi pred svršen čin, pozvali smo advokate da se na licu mesta konsultujemo oko daljih poteza - kaže Dane Mašić iz naselja Mala Amerika, koje izlazi na obalu jezera.

Zorica Radišić iz radne grupe kaže da je o svemu obavešten i nadležni inspektor iz Novog Sada, čija reakcija se očekuje u toku dana.

Na lice mesta došla je i bivša narodna poslanica i advokatica Judita Popović, koja je najavila hitno samoorganizovanje građana, kako bi se pasivnim otporom sprečile namere investitora da postave splav. Okupljeni građani su vidno uznemireni.

- Ovo je skandal, osiono ismejavanje i nipodaštavanje volje građana. Ovo je partijska država mnogo gora od one iz sedamdesetih godina. Pojedinci uz blagoslov vlasti rade šta hoće, a mi se moramo suprotstaviti svim sredstvima - ogorčen je žitelj naselja Mala Amerika, Milan Petković.

Slično govori i Zoran Kostić Cane, poznati muzičar, koji je polemisao sa prisutnim investitorom Nikolom Novakovićem, čiji delovi splava su dopremljeni na obalu.

- Nisi morao baš na ovom mestu, zašto ovde hoćeš splav kad ima mnogo drugih mesta - prigovarao je Cane.

Vlasnik Nikola Novaković nije hteo da polemiše sa okupljenim građanima, ali je bio spreman da svima pokaže rešenje o korišćenju dela obale i jezera koje je dobio od nadležne službe u gradskoj upravi.

Okupljeni građani najavili su da će živim zidom braniti pristup jezeru, a da će istovremeno raditi na proceduri sprečavanja daljih radova.